'Rokers bestee nou geld aan ander produkte' – Dlamini-Zuma | Maroela Media
Nkosazana Dlamini-Zuma, minister van samewerkende regering en tradisionele sake, het Donderdag in die hof geredeneer dat verskeie hofuitsprake in die departement se guns wel voldoende bewys is dat die rookverbod rasioneel en wettig is. Haar departement voer ook aan dat die regering en algemene handelaar nie soveel geld verloor weens die verbod nie, aangesien rokers nou hul geld aan ander produkte as sigarette bestee.
Die minister se regsverteenwoordiger, adv. Andrew Breitenbach, het verwys na verskeie uitsprake deur die Gautengse hooggeregshof in die saak tussen Fair-Trade Independent Tobacco Association (Fita SA) en die departement om die verbod te laat omkeer. Dlamini-Zuma staan 'n aansoek deur British American Tobacco (Batsa) teen om die landwye rookverbod ter syde gestel te kry. Fita het nou ook by die appèlhof in Bloemfontein aansoek om verlof tot appѐl teen dié beslissing gedoen.
Alfred Cockrell SC het Woensdag namens Batsa aangevoer dat die minister nie kon bewys dat dit absoluut noodsaaklik is vir die gesondheidstelsel dat rokers ophou rook toe die verbod ingestel is nie. Dit is in reaksie hierop dat Breitenbach verwys het na die onlangse hofuitsprake, wat volgens hom die noodsaaklikheid van die verbod bewys.
Breitenbach het ook aangevoer dat die land se grootste sigaretprodusent die hof mislei het oor die omvang van die ekonomiese skade en persoonlike lyding van rokers weens die instel van die verbod. Hy het verwys na die stigtingsverklaring van Andre Joubert, uitvoerende hoof van Batsa, waarin hy gesê het 725 000 mense in die tabakbedryf sal moontlik nadelig deur die verbod geraak word.
"Dié syfer is in werklikheid minder as die helfte van wat Joubert beweer," het Breitenbach gesê. "Joubert het by daardie getal uitgekom deur verkeerdelik dié in te sluit wat in die algehele handelsektor werk." Hy voer aan handelaars sal nie so erg geraak word nie omdat "gehoorsame burgers" sal ophou rook en hul geld eerder aan ander huishoudelike ware in dieselfde winkels bestee. Aangesien hulle ook belasting op dié items betaal, sal die staat nie so baie inkomste aan belasting verloor nie, het hy aangevoer. Batsa beweer die regering verloor daagliks R35 miljoen in aksynsbelasting weens die verbod.
Breitenbach het teruggekap dat die newe-effekte van rook die land jaarliks R42 miljard uit die sak jaag. Hy sê ook die newewerking van die verbod op die bedryf is net tydelik, aangesien die minister die verbod "ten volle" sal ophef wanneer dit veilig is om dit te doen.
In die nuus Nkosazana Dlamini-Zuma rookverbod
Daardie vrou se kop raas.
Geen idee wat om haar aangaan nie.
jy het natuurlik bewyse daarvoor, en as daar getalle is is dit heelwaarskynlik gekook soos gewoonlik.